Атанас Далчев
Пролет

chitanka.info

Изгубената пролет

ще слезе в оня час

по белите тополи,

по листналия бряст.

Ще спре една латерна

в безслънчевия двор

и дворът ще запее

с латерната ведно.

В сърцето стигнат — мигом

аз ще се отрека

от учените книги,

от тясната яка.

И отведнъж ще снема

вси свои имена,

с тях — цялото си бреме

от скърби и злина.

Ще сляза лек и весел

по стълбите запял,

и слязъл, ще се смеся

с огромната тълпа…

Цял ден ще дялам камък

в виелици от прах

и няма да узная

съмнения, ни страх.

А вечер ще ме чака

на каменния мост

жена със къдри, сякаш

увиснал черен грозд.

1928 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.